Diari Oficial de la Generalitat Valenciana


Sumari del DOGV 2500, del 04-05-1995 (1995/834552)

ORDRE de 6 d'abril de 1995, de la Conselleria de Cultura, per la qual es crea el Consell Assessor de Teatre i Dansa de la Comunitat Valenciana.
-----------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/04/06/(4)/dof/vci/html**

### Dades del document

Número de DOGV
:   2500

Data del DOGV
:   04-05-1995

Secció del DOGV
:   DISPOSICIONS GENERALS

Número del document
:   1995/834552


Data del document
:   06-04-1995

Organisme emissor
:   Conselleria de Cultura

Tipus de document
:   Ordre

Anàlisi jurídica

ORDRE de 6 d'abril de 1995, de la Conselleria de Cultura, per la qual es crea el Consell Assessor de Teatre i Dansa de la Comunitat Valenciana.   
Mitjançant l'Ordre de 14 de juny de 1984, de la Conselleria de Cultura, Educació i Ciència de la Generalitat Valenciana, es creava el Consell Assessor de Teatre. En aquells moments començaven a desplegar-se les competències en matèria de cultura de la Generalitat Valenciana, i un des seus objectius fonamentals, com s'indicava en l'ordre era «comptar-hi amb la participació i col·laboració efectiva dels Col·lectius afectats en la definició de la política teatral a seguir en els pròxims anys». Aquest objectiu continua present i té avui, si pot ser, més vigència que mai.  
Deu anys després de l'entrada en vigor d'aquesta ordre, les circumstàncies objectives de desenvolupament del sector i els diferents instruments de gestió que la Generalitat Valenciana ha posat al servei del teatre i la dansa a la Comunitat Valenciana, amb la creació de l'ens públic Teatres de la Generalitat Valenciana (Decret 36/1994, del Govern Valencià), aconsellen la configuració d'un nou consell assessor adaptat a aquest marc institucional.  
Per això, i fent ús de les atribucions que em confereixen l'article 35 de la Llei de la Generalitat Valenciana 5/1983, de 30 de desembre, de Govern Valencià, i l'article 4.4 del Decret 35/1994, de 21 de febrer, del Govern Valencià, pel qual s'estableix el Reglament Orgànic i Funcional de la Conselleria de Cultura,  
ORDENE:  
Primer  
Es crea el Consell Assessor de Teatre i Dansa de la Comunitat Valenciana, com a òrgan consultiu dependent de la Conselleria de Cultura i que té com a funcions l'assessorament i orientació en matèria de teatre i dansa.  
En l'exercici d'aquestes funcions, el Consell Assessor de Teatre i Dansa podrà ser consultat respecte als següents assumptes:  
a) Línies generals dels avantprojectes legislatius o normatius en matèria de teatre i dansa que redacte la Conselleria de Cultura.  
b) Qualsevol altre assumpte en matèria de teatre i dansa que la consellera de Cultura o Teatres de la Generalitat sotmeta a la seua consideració.  
Segon  
1. El Consell Assessor de Teatre i Dansa estarà format pels membres següents:  
- El director general de Promoció Cultural, com a president.  
- El gerent de Teatres de la Generalitat Valenciana, com a vicepresident.  
- L'administrador de Teatres de la Generalitat Valenciana, com a secretari.  
- Els quatre membres de lliure designació del Consell Rector de Teatres de la Generalitat Valenciana.  
- Un representant del Consell Valencià de Cultura, proposat per l'esmentat Consell.  
- Un representant de les Universitats de la Comunitat Valenciana, proposat pel Consell Interuniversitari de la Comunitat Valenciana.  
- Un mínim de 10 vocals i un màxim de 15, lliurement designats per la consellera de Cultura, entre persones amb especial rellevància dins el món del teatre i la dansa a la Comunitat Valenciana.  
2. Els vocals a què fa referència l'apartat anterior seran nomenats per resolució de la consellera de Cultura per un període de dos anys.  
3. Els vocals del Consell Assessor de Teatre i Dansa rebran, per l'assistència a les sessions a què siguen convocats, les indemnitzacions per raó del servei previstes en el Decret 200/1985, de 23 de desembre.  
Tercer  
1. Correspon al president del Consell Assessor de Teatre i Dansa convocar les sessions ordinàries i extraordinàries i fixar l'ordre del dia, tenint en compte, si s'escau, les peticions dels altres membres formulades amb prou antelació.  
2. Per a la realització de les sessions, deliberacions i presa d'acords caldrà en primera convocatòria la presència del president i del secretari del Consell i de la meitat almenys del total dels seus membres. En segona convocatòria, que podrà tenir lloc 30 minuts després de la primera, n'hi haurà prou amb la presència d'un terç dels membres del Consell, sempre que entre aquests hi haja el president i el secretari.  
En cas de vacant, absència, malaltia o altra causa legal, el president serà substituït pel vicepresident, i el secretari, pel membre més jove del Consell.  
3. La consellera podrà presidir les sessions del Consell Assessor de Teatre i Dansa quan ho estime oportú.  
4. En tot allò que no preveu aquesta ordre, el funcionament i règim de sessions del Consell Assessor de Teatre i Dansa s'ajustarà al que estableix el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
DISPOSICIó DEROGATòRIA  
Es deroga l'Ordre de 14 de juny de 1984, per la qual es creava el Consell Assessor de Teatre.  
DISPOSICIONS FINALS  
Primera  
El mateix dia de la publicació d'aquesta ordre en el Diari Oficial de la Generalitat Valenciana cessaran en la seua condició els vocals del Consell Assessor de Teatre nomenats en aplicació de l'Ordre de 14 de juny de 1984.  
Segona  
Es faculta el director general de Promoció Cultural per a dictar les resolucions necessàries per a l'aplicació i desplegament d'aquesta ordre.  
Tercera  
Aquesta ordre entrarà en vigor el dia de la publicació en el Diari Oficial de la Generalitat Valenciana  
València, 6 d'abril de 1995  
La consellera de Cultura,  
PILAR PEDRAZA MARTíNEZ


Còpia Permalink ELI